Los Angeles ‘terbakar’
Los Angeles: Kira-kira 60,000 penduduk meninggalkan kediaman mereka Isnin lalu berikutan kebakaran yang merebak ke kawasan seluas 3,000 hektar dan menutup jalan raya dengan asap tebal. Dua anggota bomba cedera ketika operasi memadam kebakaran itu. Letusan api dikenali Kebakaran Silverado bermula awal pagi di kaki bukit Irvine, kira-kira 60 kilometer dari tenggara Los Angeles dan merebak cepat didorong cuaca kering dan angin kencang. Penduduk berasal dari Perancis, Frederic Tournadre yang berpindah atas arahan majikannya, menggambarkan situasi di situ sangat teruk. “Walaupun di dalam kereta, mata, hidung dan tekak saya terasa perit (dengan asap),” katanya. Kebakaran dilapor semakin serius menjelang tengah hari dengan asap tebal dan debu menutupi kawasan sekeliling serta lebuh raya. Penghuni 20,000 rumah diarah berpindah dan sekolah kekal ditutup pada Selasa. Perkhidmatan Cuaca Nasional Amerika Syarikat mengeluarkan amaran kebakaran paling berbahaya tahun ini susulan gabungan cuaca berkelembapan rendah, tumbuhan kering dan angin kencang. Dilaporkan wilayah itu kekal di bawah zon merah bagi ancaman kebakaran, sepanjang hari ini. Ketua Pihak Berkuasa Kebakaran Brian Fennesy memberitahu dua anggota bomba yang cedera mengalami lecur tahap dua dan tiga. “Saya berkesempatan menemui mereka dan keluarga di bilik kecemasan hospital. Kedua-duanya perlu diberi intubasi,” katanya. Menurutnya, seramai 500 anggota bomba menghadapi kesukaran untuk memadam kebakaran, berikutan kelajuan angin yang boleh mencecah 60 batu sejam (mph). Sementara itu, di Washington beberapa senator Amerika Syarikat (AS) menuntut pengisytiharan bahawa China melakukan genosid (pembunuhan besar-besaran) kepada masyarakat Uighur dan penduduk Islam lain yang bertutur dalam bahasa Turki, di negara berkenaan. Resolusi itu akan dikemukakan oleh senator yang mewakili pelbagai fahaman politik, namun ia dijangka tidak dapat dibentangkan dalam masa terdekat ini memandangkan Senat tidak bersidang sehingga selepas pilihan raya presiden, minggu depan. Berdasarkan teks resolusi berkenaan, kempen China terhadap etnik Uighur, Kazakhs, Kyrgyz dan kumpulan minoriti Muslim lain di wilayah autonomi Xinjiang adalah genosid. “Resolusi ini mengenal pasti jenayah berkenaan dan ia adalah langkah pertama untuk meletakkan kesalahan kepada China atas perbuatan yang kejam ini,” kata Senator John Cornyn, ahli Parti Republikan yang menaja resolusi berkenaan. Senator Jeff Merkley dari Parti Demokrat pula berkata, resolusi itu akan menunjukkan bahawa AS tidak akan berdiam diri berhubung isu berkenaan. “Penindasan China terhadap etnik Uighur dan masyarakat minoriti lain termasuk dengan tindakan pengawasan, pemenjaraan, penyiksaan dan kem pemulihan, jelas adalah genosid,” katanya. Selain itu, resolusi itu turut ditaja oleh Marco Rubio, pegawai kanan yang rapat dengan Presiden Donald Trump berhubung hal ehwal hubungan luar negara; dan Robert Menendez, ahli parti Demokrat yang menjawat jawatan penting dalam Jawatankuasa Hubungan Luar Negara Senat. Kumpulan berhaluan kanan berkata, lebih sejuta etnik Uighur berada di dalam kem tahanan di wilayah Xinjiang yang didakwa langkah secara paksa mengintegrasikan masyarakat itu dengan penduduk lain China dan menghapuskan warisan Islam. Bagaimanapun, China berulang kali menafikan dakwaan berkenaan dengan memberi alasan bahawa kem itu adalah pusat latihan vokasional untuk mengajar pelatih dengan kemahiran dan mengelak elemen radikal dalam masyarakat.-AFP 
See author's posts
